與王夷仲檢討祀社
作者：范成大
朝代：宋

paragraphs: 殘夜露如雨，秋氣淒以分。
牆西雲正黑，跕跕墮金盆。
良耜酢西成，豆籩蓊芳芬。
去年歲大祲，小家甑生塵。
疫鬼投其巇，虐甚溺與焚。
皇慈降清問，下招離散魂。
調糜鬻藥石，黑簿回春溫。
德馨典神天，秋稼如雲屯。
社公亦塞責，醉此豐年樽。
神兮率舊職，爲國憂元元。
自今歲其有，驅癘蒼煙根。